Interni sustav osiguravanja kvalitete

Uvođenje internog sustava osiguravanja kvalitete te njegova provedba i korištenje u visokom su obrazovanju nužni kako bi studenti, poslodavci i šira društvena zajednica stekli i zadržali povjerenje da institucija na pravilan i društveno koristan način provodi obrazovne aktivnosti za koje je dobila javnu ovlast iskazanu kroz akreditaciju. Kod visokoškolskih ustanova definiranje nastavnih planova i programa te načina i kriterija ocjenjivanja prepušteni su u velikoj mjeri ustanovi tako da je unutarnji sustav osiguranja kvalitete nužan kako bi se spomenuti proces odvijao transparentno. Za razliku od ustanova koje izvode nastavu po propisanim programima i gdje se ishodi obrazovanja provjeravaju vanjskom neovisnom provjerom (npr. srednjoškolski sustav i državna matura), kod visokog obrazovanja provjerava se interni sustav kvalitete te se na taj način osigurava transparentnost rada ustanove i ocjenjivanja.

Vjerujemo da naši studenti i budući IT stručnjaci koje školujemo trebaju po završetku studija biti spremni za nove uvjete rada koji su prvenstveno temeljeni na znanju (Lisabonska i Strategija Europe 2020), pa shodno tome shvaćamo da je potrebno kontinuirano poboljšavati kvalitetu svojih programa i kvalifikacija te uspostaviti sustav upravljanja kvalitetom.

Polazne odrednice

Polazne odrednice za uvođenje sustava osiguravanja kvalitete kojima smo se vodili su:

interes studenata, poslodavaca i društva u cjelini za kvalitetnim visokim obrazovanjem;

važnost institucionalne autonomije te spoznaja da ta autonomija predstavlja i veliku odgovornost

Primjena sustava

Primjenom sustava osiguravanja kvalitete želimo postići:

transparentnost i jednakost u ostvarenju prava koja proizlaze tijekom i po završetku obrazovanja;

poboljšanje kvalitete u okviru postupka vrednovanja rada studenata i priznavanja kvalifikacija ostvarenih na drugim institucijama;

otvorenost za razvoj i dogradnju kvalifikacija i kompetencija koje ostvaruju korisnici naših usluga;

neprekidno poboljšavanje učinkovitosti sustava upravljanja kvalitetom.

Visoko učilište svjesna je velike društvene odgovornosti koja joj je povjerena davanjem javnih ovlasti kako u smislu karijera studenata koji se upisuju tako i u smislu očekivanja poslodavaca i gospodarstva da će kadrovi koji se školuju biti kvalitetni, zapošljivi i spremni doprinositi povećanju konkurentnosti hrvatskog gospodarstva. U tom smislu naša je istinska želja i strateška usmjerenost izgraditi unutarnji sustav upravljanja kvalitetom koji će nam osigurati stvaranje i zadržavanje povjerenja šire zajednice.

Interni sustav osiguravanja kvalitete koji smo uveli je jasan, dokumentiran i transparentan te sveobuhvatno pokriva sve aspekte rada, ne samo nastavnu djelatnost. On prepoznaje interese zaposlenih, ali isto tako i studenata, poslodavaca, nacionalne ekonomije i nacionalnih i europskih strateških razvojnih smjernica. On u tom smislu na adekvatan način uključuje studente, zaposlenike, poslodavce i ostale relevantne čimbenike, osiguravajući im jasne funkcije i utjecaj na sve procese koji se u Visokom učilištu odvijaju. Radne procedure, ovlasti i odgovornosti sustav propisuje kroz odgovarajuće normativne i proceduralne akte.

Organizacijske odrednice

U organizacijskom smislu prepoznaje i uloge odnosno odgovornosti internih jedinica i pojedinaca za kvalitetu te propisuje i pratiti očekivane i ostvarene rezultate rada. Kroz redefiniranje ključnih pokazatelja dostignuća (KPI) i postavljenih ciljeva kvalitete koje treba kontinuirano provoditi Odbor za kvalitetu, biti će osigurano ne samo postavljanje i implementacija sustava osiguravanja kvalitete i njegovih temeljnih vrijednosti nego i praćenje njihovog ispunjenja te njihove revizije i potrebno usklađivanje.

Za funkcioniranje sustava upravljanja kvalitetom odgovoran je Odbor za kvalitetu a podršku njegovom radu daju Upravno i Stručno vijeće Visokog učilišta, dok je svaki zaposlenik odgovoran za kvalitetu svoga rada.